Abul-Abbas

Abul-Abbas (c. 770ko edo 780ko hamarkada – 810) Asiar elefante bat izan zen. Harun al-Raxid abbastar kalifak oparitu zion Karlomagno karolingiar enperadoreari, Isaak Judua diplomatikoren bisitan. Elefantea Abbastar-Karolingiar aliantzaren hasiera izan zen. Elefantearen izena eta bere bizitzan izan zituen gertakariak karolingiarren Annales regni Francorum liburuan jaso zirenAnnales regni francorumen Anno 802 sarrerak dio "venit Isaac cum elefanto et ceteris muniberus, quae a rege Persarum missa sunt, et Aquisgrani omnia imperatori detulit; nomen elefanti erat Abul Abaz", eta Eginhardoren Vita Karoli Magni lanean aipatzen dira. Hala ere, abbastarren erregistro historikoan ez da opariaren berri jasotzen. 

 Kontakizun garaikideak 
 Ekialdetik Europara 
Abul-Abbas ziur aski 770 edo 780ko hamarkadan jaio zen (Asiako elefanteen batez besteko heldutasuneko adinaren arabera) eta Bagdadetik, Abbastar Kalifa-herriaren hiriburutik, ekarri zuten Isaak Juduak, Karlomagnoren diplomatikoak, beste bi igorlerekin batera, Lantfrid eta Sigimundo, Karlomagnoren aginduz kalifa-herrira bidali zituztenak. Hiruko taldetik bizirik atera zen kide bakarra, Isaak, elefantearekin bueltan zetorrelaren albisteak eman zioten Karlomagnori 801ean ezagutu zituen bi emisariok: bata Harun al-Raxid kalifak berak bidali zuen, eta bestea Abrahamek (Ibrahim I.a ibn al-Aghlab), Afrikako gobernadore zenak. Karlomagnok, orduan, gizon bati Liguriara (Genoa inguruko probintziara) joateko agindu zion, elefantea eta beste merkantzia batzuk garraiatzeko ontzien flota bat enkargatzeko.

Isaakek eta elefanteak Afrikan zehar egiten duten ibilbideaz espekulatu dute ikerlariek: Isaakek eta elefanteak Egiptoko kostaldea jarraituz hasi zuten itzulerako bidaia Ifrikijaraino, Ibrahim ibn al-Aghlabek gobernatzen zuena, zeinak al-Rashidi lurra erosi baitzion urteko 40.000 dinarren truke. Ziur aski, Ibrahimen laguntzarekin hiriburuan, Kairuanen (gaur egun Tunisian), Isaak portutik (ziurrenik Kartago, gaur egun Tunisian) Abul-Abbasekin itsasoratu zen, eta Europarako falta zen distantzia egin zuen Mediterraneoa zeharkatuz.

Edonola ere, Annales regni Francorum testu historikoaren interpretazio zorrotza hauxe da: «Isaak Judua Afrikatik itzuli zen elefantearekin» (Isaac Iudeus de Africa cum elefanto) eta Porto Veneren (Genoatik gertu) lehorreratu zen 801eko urrian. Negua Vercellin igaro zuten eta udaberrian Alpeetan zehar abiatu ziren enperadoreak Akisgranen zuen egoitzara, non 802ko uztailaren 20an iritsi ziren. Abul Abbas elefante heldua zen, erabat garatua.

 Heriotza 
810. urtean, Karlomagnok bere jauregia utzi eta Frisia inbaditu eta arpilatu zuten Danimarkako Godofredo erregeari eta bere flotari aurre egiteko asmoz kanpaina bati ekin zion. Karlomagnok Rhin ibaia zeharkatu zuen eta Lippeham izeneko leku batean gelditu zen tropen zain hiru egunez, bat-batean bere elefantea hil zenean. Abul-Abbas hil zenean Karlomagnorekin zegoela pentsatuta, zenbait iruzkingile moderno ausartzen dira esatera piztia gerrako elefante gisa zerbitzatzeko ekarria izan zela.

«Lippeham» non ote dagoen espekulaziorako gaia da, baina «Lippe ibaiaren bokalean» kokatu da (Rhin ibaiarekin bat egiten duen tokian), hau da, Wesel hiritik hurbil dagoen lekuren batean. Baieztapen hori 1746koa (edo 1735ekoa) da gutxienez, J. H. Nünningek (Nunningus) eta lankide batek ohar bat argitaratu zutenean, non esaten zuten «Lippeham» Weselekin identifikatu behar zela eta inguruan lurpetik ateratako hezur erraldoi bat, bertako museoan zegoena, Abul-Abbas elefantearen hondarren parte izan zitekeela. 1750. urtearen hasieran beste hezur erraldoi bat aurkitu zuten Lippe ibaian, eta Abul-Abbasen zati bat zela ere baieztatu zuten.

 Oharrak 

 Erreferentziak 

 Kanpo estekak 

Kategoria:Elefante indibidualak
Kategoria:Karlomagno
Kategoria:Karolingiar zikloa